Najavljene vojne uštede izazvale zabrinutost u Norfolku
U Norfolku u Virginiji je najveća mornarička baza u svijetu. Grad i ekonomija u regionu su se razvijali oko baze i drugih objekata.
Nedavno je američki ministar odbrane Robert Gates objavio ukidanje jedne od ključnih borbenih komandi u okviru mjera štednje. Riječ je o Združenoj komandi američkih oružanih snaga nastaloj iz dotadašnje Atlantske komande. To je bila prevashodno komanda Američke mornarice čija je misija od 1947. do 1992., bila fokusirana na odbranu linija na Atlantiku od eventualnog napada Sovjetskog Saveza. Na kraju Hladnog rata, sa raspadom Sovjetskog Saveza, Atlantska komanda je transformirana u Združenu komandu američkih oružanih snaga, i uz mornaricu pridružene su joj komande Američkih zračnih snaga i Američke Armije. Njena ključna misija je u predvodjenju transformacije američkih oružanih snaga kroz trening, eksperimentisanje i obrazovanje. Zajednička komanda upošljava oko šest hiljada ljudi u blizini Norfolka u Virginiji. Nakon Gatesove najave njenog raspuštanja ljudi koji žive u tom regionu su zabrinuti zbog mogućeg gubitka poslova što bi štetilo lokalnoj ekonomiji. U Norfolku u Virginiji se nalazi najveća mornarička baza u svijetu. Grad i ekonomija u regionu su se razvijali oko baze i drugih vojnih objekata. Jack Hornbeck je na čelu lokalne Trgovačke komore: "To je pogubno za region. Bez sumnje će se na sve odraziti, mnogo je zabrinutosti." Vinod Agarwal, profesor ekonomije u Norfolku, kaže da se lokalne kompanije oslanjaju na vojsku: "Četrdeset do 45 procenata ove ekonomije je direktno ili indirektno u vezi onoga što se dešava u Ministarstvu odbrane, i kada to ministarstvo smanjuje troškove, to se osjeća u cijeloj ekonomiji regiona." Pentagon je Zajedničku komandu formirao 1999. kako bi razvio bolju suradnju medju različitim rodovima oružanih snaga. Ali, Pentagon sada želi da smanji obim vojne birokracije. Ministar odbrane, Robert Gates kaže da je raspuštanje komande dio programa smanjivanja vojnih troškova, uštede novca koji se, kažu u Pentagonu, može bolje iskoristiti za vodjenje rata. Neke funkcije Komande, vojno i civilno osoblje će biti rasporedjeno drugdje, uključujući Pentagon, nadomak Washingtona. I do sada je u regionu bilo vojnih reduciranja, ali ne tako velikih kao ova najavljena, što je iznenadilo gradonačelnika Norfolka, Paula Fraima: "Ako je rasformirate ovdje imaćete je na drugim mjestima i možda će biti skuplje na sjeveru Virginije nego ovdje u Norfolku." Firme su zabrinute da bi njihove zarade mogle opasti. Jim Wofford, direktor Trgovačkog centra u Norfolku, kaže: "Prosječni potrošač naš centar posjeti 2, i pol puta mjesečno. Ako uzmete 6 hiljada radnih mjesta i to pomnožite sa najmanje tri člana porodice, riječ je o 18 hiljada ljudi koje vjerovatno nećemo vidjati u našem Trgovačkom centru." Randy Windley, menager u jednom od restorana u Norfolku, kaže da će se ukidanje Zajedničke komande posebno odraziti na malu privredu: "Mi ćemo izgubiti zaradu. Kada izgubite 6 hiljada radnih mjesta, plus njihove porodice, to se odrazi na cijelo područje, šteti svim poslovima." Ministar Gates kaže da komandu želi raspustiti tokom sljedeće godine i obećava fondove za izgradnju ratnih brodova u Virginiji što će otvoriti nova radna mjesta. U medjuvremenu, političari u Virginiji se bore protiv zatvaranja Zajedničke komande američkih oružanih snaga u Norfolku, ali nije sigurno da će u tome uspjeti.